
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS
Szám: S/2233-7/2016
Előterjesztést készítette: Kántor Erzsébet testületi ügyintéző
Előterjesztés elkészítésének időpontja: 2016. április 8.
Előterjesztést véleményezi: HSZB
Döntés módja: nyílt szavazás, egyszerű szótöbbség
Melléklet: Beszámoló (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2016. április 18-án tartandó munkaterv szerinti ülésére

5. napirendhez

Tárgy:
Védőnői körzetek 2015. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a védőnői körzetek beszámolóinak szíves megtárgyalását és elfogadását.

…/2016. (IV. 18.) ÖKT határozati javaslat

Sülysáp Város Önkormányzatának Képviselő-testülete a védőnői szolgálat 2015. évi munkájáról szóló beszámolót – megköszönve az ellátásban résztvevők áldozatos munkáját -elfogadja.

Határidő: azonnal
Felelős: polgármester
Sülysáp, 2016. április 8.

Horinka László s.k.


polgármester
Láttam! Sülysáp, 2016. április 8. 
dr. Tóth Krisztina s.k. jegyző

BESZÁMOLÓ VÉDŐNŐI MUNKÁRÓL

SÜLYSÁP, I-II-III.

2015

Személyi feltételekben a következő változások történtek:

2014. decemberében Nagy Éva védőnő váratlanul betegállományba ment, majd munkaviszonya 2015. februárban meg is szűnt. 2015. januártól Zima Judit helyettesítésben átvette a II. körzetet, majd 2015. február 1-től a II. körzetet Zemenné Jurás Katalin védőnővel közösen helyettesítették 2015. július 20-ig. Az új védőnő, Porcs Adrienn 2015. július 20-tól vette át a II. körzetet. III. körzetben továbbra sem történt változás. Zima Judit, 2015. december 16-tól munkaviszonya megszűnt, így az I. körzet helyettesítését Porcs Adrienn vette át.

2016. január 1-től az I. körzetet Porcs Adrienn látja el, 2016. február 1-től II. körzet védőnője Gréci Judit lett, így nincs betöltetlen védőnői állás Sülysápon.

Infrastruktúrában történt változások:

2015. novemberében az Önkormányzat kérésére, a ponthatárok kiegyenlítése miatt körzetmódosítás történt. Ennek hatására a II. körzethez került újra a Móra Ferenc Vörösmarty utcai Tagiskolája, az I. körzethez a József Attila utca került (II. körzetből) valamint a III. körzetkapta a Szondy utcát a I. körzettől. Ennek a módosításnak a hatályba lépése 2016. január 1-től érvényes. Az utcajegyzék teljes listája megtalálható az Önkormányzaton. 

Az év második felében a Fő utcai tanácsadó plusz egy géppel bővült. A Stefánia program beszerzésére a Vitarex Stúdió Kft. kedvezményt adott nekünk, amivel az önkormányzat élt valamint számítógépeink felújításra kerültek. Ezúton is köszönjük az Önkormányzat segítségét. Egyéb eszközök biztosítva vannak, lecseréltük régi Baby Dopp készülékeinket (2db).

Bezárt a Happy Centrum családi napközi 2015. szeptemberben, a hozzá kapcsolódó szolgáltatások: ringató, angol csoportos foglalkozás, gyógytorna, nyári táborok, fejlesztő foglalkozások is megszűntek emiatt nehézséget okoz az eltérő fejlődésű gyermekek továbbküldése korai fejlesztés és logopédia ellátás hiányában. 

.

Továbbképzéseken való részvétel:


Aktívan részt veszünk továbbképzéseken (Tanévnyitó Iskola- egészségügyi konferencia, Védőnő- Szülésznő Konferencia, Iránytű, A megújuló alapellátás módszertani ismeretei, Kistérségi értekezletek).

Együttműködések, kapcsolatrendszerek:
Munkakapcsolatunk a társszakmákkal igen jó, az iskolák dolgozói és diákjai együttműködők a Védőnői Szolgálattal. A helyi családgondozókkal napi kapcsolatban vagyunk, rendszeresek az esetmegbeszélések. Együttműködünk a Vöröskereszt és a sülysápi önkéntes teammel, egyenes arányban a családok elszegényedésével, egyre több adománygyűjtést és osztást kell szervezni. Az elmúlt évekhez hasonlóan 2015-ben is részt vettünk a helyi Önkéntes Tűzoltó Mikulás ünnepség és adományozás lebonyolításában. 

Nyilvántartott családok száma:

Sülysáp I körzet: 107 család

Sülysáp II körzet: 167 család

Sülysáp III körzet: 140 család

Gondozott várandósok száma: 

I. körzet: 37 fő, ebből 20 új nyilvántartott

II. körzet: 55 fő, ebből 42 új nyilvántartott

III. körzet: 38 fő, ebből 19 új nyilvántartott

Fő feladatunk közé tartozik a várandósgondozás, amely szolgálatunk a szülész- nőgyógyász szakorvos, a háziorvos és az anya együttműködésén alapul. A várandós gondozást egyénre szabott gondozási terv szerint végezzük. Az új várandósgondozási törvény értelmében a felelős személyek megválasztása kötelező, melyet írásban rögzíteni szükséges. A területi ellátási kötelezettség szülészet- nőgyógyászat szempontjából a gyömrői szakrendelőhöz és a Bajcsy Zsilinszky Kórházhoz tartozik. A gyömrői Rendelő Intézetben évek óta probléma a kismamák ellátása (labor, nőgyógyászat, CTG hiánya, szakemberek túlterheltek). Várandósgondozás a betegrendeléssel egy időben történik, így a kismamák joggal tartanak a fertőzésektől. Javítana a helyzeten, ha helyben volna lehetőség szülészet- nőgyógyászati szakrendelést igénybe venni. A családok helyzetét megkönnyítené a kerekasztalon szóba jött Egészségház kialakítása Sülysápon.


Várandósok életkora széles skálán mozog, mint a szociális helyzetük. 2015-ben a II-es és a III-as körzetben 1-1 fiatal korú várandós volt, de a 40 éven felüli szülő nő sem ritkaság. A tapasztalatok azt mutatják, hogy ezeknél a nagyszülők szerepe nagy hangsúlyt kap. 

Hátrányos helyzetű várandósok száma a következőképp alakult 2015-ben.
I. körzet: 4 fő

II. körzet: 4 fő

III.  körzet: 7 fő 
Egyre több az alapbetegséggel szövődött várandósság, mely fokozott gondozást igényel.

A már említett törvény értelmében a 34. várandóssági hétig dönteni kell a gyermekorvos személyéről, amelyet az első gyermeket váróknál tapasztalatok hiányában nehéz eldönteni.

Védőnői látogatást nem igénylő 2015-ben nem volt, Panaszügyről nem tudunk.

Tervezett otthonszülés nem volt.

Extrém korai hazaadás nem fordult elő, már megszokott a 2,5 - 3 napos hazaadás is.

Csecsemő és gyermekek gondozása:

0-6 éves gyermekek létszáma: 

I. körzet: 133 fő, ebből hátrányos helyzetű 7 fő

II. körzet: 206 fő, ebből hátrányos helyzetű 19 fő

III. körzet: 159 fő, ebből hátrányos 44 fő

Születések száma 2015-ben:

I. körzet: 21 fő, ebből koraszülött 1 fő

II. körzet: 35 fő, ebből koraszülött 3 fő

III.  körzet: 29 fő, ebből koraszülött 4 fő

A gondozási folyamat színterei a családlátogatás és a tanácsadás, amelyet a törvény szerinti gyakorisággal illetve szükség esetén végzünk. Családok többsége szívesen fogadja a látogatást, de gondot okoz, hogy egyeztetett időpontban fogadják a védőnőt. Különösen a II. és a III. körzet földrajzilag nagy és eltérő szerkezetű, nem könnyű sem gyalogosan sem kerékpárral bejárni.

A tanyák megközelítésében szívesen vennénk tanyagondnok segítségét. 

Önállóan és orvossal közösen is tartunk tanácsadást.

Minden évben fő célunk, hogy minél több gyermek anyatejet kapjon 1 éves koráig. Tapasztalatunk szerint az anyukák többsége kitartó, a nehézségek ellenére is tudja szoptatni gyermekét. Előfordulnak nem várt események, betegségek, amelynek hatására vagy természeti adottságok miatt az anyukák nem tudnak legalább a csecsemő 6 hónapos koráig kizárólag szoptatni. Nagy segítség lehet ezen esetekben a háztól házig történő anyatej adása.

Tavalyi évben I. körzetben 36 liter, a III. körzetben 142 liter anyatejet gyűjtöttünk be. 

Anyatejjel táplált csecsemők száma 0-6 hónapos korban 2015-ben:

I. körzet: 12 fő

II. körzet: 12 fő

III. körzet: 13 fő

Anyatejjel táplált csecsemők száma 1 éves korban 2015-ben:

I. körzet: 10 fő

II. körzet: 13 fő

III. körzet: 13 fő

Iskoláink:

Sülysáp I körzet: Móra Ferenc Általános Iskola


Címe: 2241. Sülysáp, Malom u 14-18.


Ellátó védőnő: 2014/15-ös tanévtől Zima Judit


Tanulók létszáma a 2014/2015-ös tanévben 294 fő 2015/2016. tanévben 303 fő.


Sülysáp II körzet: Móra Ferenc Általános Iskola Tagiskola


Címe: 2241 Sülysáp, Vörösmarty u. 1.


Ellátó védőnő: 2014/2015-ben Zima Judit


Tanulók létszáma a 2014/2015-as tanévben 161 fő, 2015/2016. tanévben 153 fő.

Sülysáp III körzet: Szent István Általános Iskola

Címe: 2241. Sülysáp, Dózsa Gy. u. 110. 

Ellátó védőnő: Zemenné Jurás Katalin

Tanulók létszáma a 2014/2015 tanévben 202 fő, 2015/2016 tanévben 210 fő ebből sajátos nevelési igényű 10 gyermek 2014/15-ben és 8 fő 2015/16- ban.

Iskola-egészségügyi munka: 

A kötelező szűrővizsgálatokat elvégeztük (2., 4.,6. és 8. osztályokban Szent István Ált. Iskolában, 2014/2015-ös tanévmásodik félévében Dr. Balog Erzsébet helyettes iskolaorvos látta el a feladatokat (szűrés, oltás) 2015. májusig.  Ezt követően 2015/2016-os tanévben Dr. Prohászka-Rád Imre gyermekorvos vette át az iskola-egészségügyi munkát. 

Szent István Általános Iskolát ellátó gyermekorvos személye állandó, Dr. Balog Erzsébet. Szűréseket ebben az intézményben az első félévben végeztük el.

Változatlanul sok a tartási rendellenességgel, túlsúllyal, szemészeti elváltozással kiszűrtek száma, beszédhiba, fogszuvasodás. Emellett megjelent az alultápláltság. 

Kampányoltási elmaradásunk nem volt, új választható kampányoltásként a HPV elleni védőoltást a Móra Ferenc Általános Iskolába 15 gyermek, valamint a Szent István Általános Iskolában 12 gyermek vette igénybe. átoltottságunk az átlagnak megfelelő. 

A fejtetvesség intézményeinkben változatlanul jelen van, egy - egy családban előfordul, őket körzeti védőnőjével együtt rendszeresen ellenőrizzük otthonukban.

Egészség nap keretében a dohányzásról tartott előadást Zemenné Jurás Katalin, az egészséges táplálkozásról Zima Judit, 2015. novemberben a Móra Ferenc Általános Iskolában.

A Szent István Általános Iskolában tanóra keretében 5-6. évfolyam számára a serdülőkori változásokról tartott előadást Zemenné Jurás Katalin. 

Óvodáink:

Sülysáp I körzet: Csicsergő Napközi Otthonos Óvoda - Vasút u. 88.

Ellátó védőnő: Zima Judit

Sülysáp II körzet: Csicsergő Napközi Otthonos Óvoda - Balassi u. 15. 

Ellátó védőnő: Nagy Éva, 2015. július 20-tól Porcs Adrienn 

Csicsergő Napközi Otthonos Óvoda - Mátyás Király 7 

Ellátó védőnő: Nagy Éva, 2015. július 20-tól Porcs Adrienn 

Sülysáp III körzet: Csicsergő Napközi Otthonos Óvoda- Dózsa Gy. u. 107.

Ellátó védőnő: Zemenné Jurás Katalin 

Bölcsőde:

Gólyahír Bölcsőde 

létszám: 48 fő

Címe: 2241 Sülysáp Szent István tér 4

Egyebek:
Gondozottaink élnek a lehetőséggel, hogy a védőnői tanácsadó számukra mindig elérhető, igényeiknek megfelelően.

Gólyahír Bölcsőde által szervezett Karácsonyi mézeskalács sütésén és 2015. december 6-ai Mikulás- túrán részt vett Porcs Adrienn. Helyi rendezvényeken is aktívan részt vettünk.

2015. november 27-től Porcs Adrienn szervezésével elindult a Baba- Mama Klub havonta két alkalommal, melynek helyszíne a Gólyahír Bölcsőde. A Klubfoglalkozások népszerűek, átlagosan 15-20 fő vesz részt, akik aztán a foglalkozásokon kívül is tartják a kapcsolatot. Ringató foglalkozást is megismertettük a családokkal, mely heti egyszeri rendszerességgel is működik. 

2016. januártól a foglalkozásokon vendégelőadókkal színesítjük a palettát. Tervezzük a szülésre és szoptatásra felkészítés elindítását.

Aktívan részt veszünk az adományok gyűjtésében.

Tanácsadók környezetének tisztán tartása, valamint a parkolók korszerűsítése és bővítése, felmerülő hibák rövid időn belüli helyreállítása javítaná a védőnői ellátásról a településen kialakult képet és a Védőnők munkahelyi közérzetét.

Sülysáp, 2016.04. 07.

Porcs Adrienn, 
Zemenné Jurás Katalin, 
Gréci Judit

